ข้อกำหนด ฉบับที่ 3 (พ.ศ. 2497) ออกตามความในพระราชบัญญัติจัดระเบียบกิจการแพปลา พ.ศ. 2496 ว่าด้วยการประกอบกิจการแพปลา ประเภทสินค้าสัตว์น้ำสด (สัตว์น้ำน้ำจืด)
ข้อกำหนด
ข้อกำหนด
ฉบับที่ ๓ (พ.ศ. ๒๔๙๗)
ออกตามความในพระราชบัญญัติจัดระเบียบกิจการแพปลา
พ.ศ. ๒๔๙๖
ว่าด้วยการประกอบกิจการแพปลา
ประเภทสินค้า
สัตว์น้ำสด
(สัตว์น้ำน้ำจืด)[๑]
 

อาศัยอำนาจตามความในมาตรา ๓๑ (๑)
แห่งพระราชบัญญัติจัดระเบียบกิจการแพปลา พ.ศ. ๒๔๙๖ และโดยอนุมัติรัฐมนตรีว่าการกระทรวงเกษตร
อธิบดีกรมประมงออกข้อกำหนดไว้ ดังต่อไปนี้

ข้อ ๑
ผู้ประกอบกิจการแพปลาที่กล่าวถึงในข้อกำหนดนี้ให้หมายความเฉพาะผู้ประกอบกิจการแพปลาประเภทสินค้าสัตว์น้ำสด
(สัตว์น้ำน้ำจืด)

ข้อ ๒ เมื่อพ้นกำหนด ๑๕ วัน
นับแต่วันประกาศในราชกิจจานุเบกษาเป็นต้นไป
ให้ผู้ประกอบกิจการแพปลาในจังหวัดพระนครและจังหวัดธนบุรี
ประกอบกิจการแพปลาที่สะพานปลากรุงเทพ ตำบลยานนาวา อำเภอยานนาวา จังหวัดพระนคร

ข้อ ๓
ให้ผู้ประกอบกิจการแพปลาปฏิบัติตามระเบียบและเงื่อนไขตามความในข้อ ๓ แห่งข้อกำหนด
(พ.ศ. ๒๔๙๖) ออกตามความในพระราชบัญญัติจัดระเบียบกิจการแพปลา พ.ศ. ๒๔๙๖
ว่าด้วยการประกอบกิจการแพปลาประเภทสินค้าสัตว์น้ำสด (สัตว์น้ำน้ำเค็ม) ลงวันที่ ๑
เมษายน พ.ศ. ๒๔๙๖ โดยอนุโลม


ให้ไว้ ณ วันที่ ๖
พฤศจิกายน พ.ศ. ๒๔๙๗
ส. เทียมเมธ
หัวหน้ากองคุ้มครอง
รักษาการแทน
อธิบดีกรมประมง
หมายเหตุ :-
เหตุผลในการออกข้อกำหนดฉบับนี้ คือ เพื่อให้บรรดาแพปลาน้ำจืดทั้งหลาย ซึ่งเดิมเปิดดำเนินกิจการอยู่ ณ ถนนผดุงกรุงเกษม ย่านหัวลำโพง
อำเภอป้อมปราบศัตรูพ่าย จังหวัดพระนคร อันเป็นสถานที่คับแคบไม่ต้องด้วยสุขลักษณะ
ได้ย้ายไปเปิดดำเนินกิจการในบริเวณสะพานปลากรุงเทพ ตำบลยานนาวา อำเภอยานนาวา
จังหวัดพระนคร เพื่อความเป็นระเบียบเรียบร้อยและคุ้มครองผลประโยชน์ของชาวประมง
ตามนโยบายของรัฐบาล ทำนองเดียวกับที่ผู้ประกอบกิจการแพปลาประเภทสินค้าสัตว์น้ำสด
(สัตว์น้ำน้ำเค็ม) ซึ่งได้จัดดำเนินการมาแล้วแต่ปี ๒๔๙๖

















จุฑามาศ/ปรับปรุง
๘ มีนาคม ๒๕๕๖

วิชพงษ์/ตรวจ
๑๒ มีนาคม ๒๕๕๖










[๑] ราชกิจจานุเบกษา
เล่ม ๗๑/ตอนที่ ๗๓/หน้า ๑๗๑๕/๙ พฤศจิกายน ๒๔๙๗